SET ปิดลบ 12 จุด วิตกศก.สหรัฐฯฟื้นช้า โบรกฯแนะจับตาเทรดวอร์-การเมืองในประเทศ
SET ปิดลบ 12 จุด วิตกศก.สหรัฐฯฟื้นช้า โบรกฯแนะจับตาเทรดวอร์-การเมืองในประเทศ
20 ส.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,296.79 จุด ลดลง 11.88 จุด (-0.91%) มูลค่าการซื้อขาย 49,084.96 ล้านบาท
10 หุ้นกดดัชนีวันนี้

ด้านนายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยวันนี้ ดัชนีเคลื่อนไหวในทิศทางเดียวกับตลาดหุ้นต่างประเทศ หลังธนาคารกลางสหรัฐ (เฟด) ออกมาแสดงความกังวลต่อการฟื้นตัวของเศรษฐกิจสหรัฐ รวมถึงสหรัฐฯได้มีการยกเลิกสนธิสัญญาส่งผู้ร้ายข้ามแดน รวมถึงยุติการยกเว้นภาษีเงินได้จากการเดินเรือระหว่างประเทศที่เคยทำไว้กับฮ่องกง ส่งผลให้ความขัดแย้งระหว่างสหรัฐและจีนมีความตึงเครียดยิ่งขึ้น
อย่างไรก็ตาม การเจรจาทางการค้าระหว่างสหรัฐและจีน ก็มีพัฒนาการที่ดีขึ้น หลังสหรัฐและจีนวางแผนที่จะกำหนดวันเจรจาการค้าอีกครั้ง หลังจากทั้งสองฝ่ายได้เลื่อนการเจรจาผ่านทางวิดีโอคอนเฟอเรนซ์เพื่อทบทวนข้อตกลงการค้าเฟสแรกที่กำหนดไว้ในวันเสาร์ที่ 15 ส.ค.ที่ผ่านมา
ขณะที่ปัจจัยในประเทศก็ยังมีความกังวลต่อสถานการณ์ทางการเมือง และการปรับลดประมาณการณ์ผลประกอบการของบริษัทจดทะเบียนไทยของนักวิเคราะห์ลงต่อเนื่อง
สำหรับวันพรุ่งนี้ถ้าไม่มีปัจจัยใหม่เข้ามา คาดว่าดัชนีน่าจะแกว่งตัวออกทางด้านข้าง พร้อมให้กรอบแนวต้านไว้ที่ 1,320 จุด และแนวรับที่ 1,280 จุด แนะนักลงทุนติดตามประเด็นค่าเงินบาทที่ปรับตัวอ่อนค่าลงต่ำสุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 3,186.12 ล้านบาท ปิดที่ 63.00 บาท ลดลง 1.00 บาท
PTT มูลค่าการซื้อขาย 1,821.05 ล้านบาท ปิดที่ 36.25 บาท ลดลง 1.00 บาท
KBANK มูลค่าการซื้อขาย 1,424.19 ล้านบาท ปิดที่ 85.75 บาท ลดลง 2.00 บาท
AOT มูลค่าการซื้อขาย 1,255.77 ล้านบาท ปิดที่ 52.75 บาท ลดลง 0.50 บาท
PTTGC มูลค่าการซื้อขาย 972.04 ล้านบาท ปิดที่ 47.50 บาท ลดลง 1.50 บาท